
Európsky parlament,
–	so zreteľom na návrh Komisie pre Európsky parlament a Radu (COM(2025)0828),
–	so zreteľom na článok 294 ods. 2 a článok 194 ods. 2 a článok 207 Zmluvy o fungovaní Európskej únie, v súlade s ktorými Komisia predložila návrh Európskemu parlamentu (C10‑0123/2025),
–	so zreteľom na článok 294 ods. 3 Zmluvy o fungovaní Európskej únie,
–	so zreteľom na odôvodnené stanoviská, ktoré na základe Protokolu č. 2 o uplatňovaní zásad subsidiarity a proporcionality predložil maďarský Parlament a slovenský Parlament, v ktorých tvrdia, že návrh legislatívneho aktu nie je v súlade so zásadou subsidiarity,
–	so zreteľom na stanovisko Európskeho hospodárskeho a sociálneho výboru z 18. septembra 2025,[footnoteRef:1] [1:  	Zatiaľ neuverejnené v úradnom vestníku.] 

–	po porade s Výborom regiónov,
–	so zreteľom na predbežnú dohodu schválenú gestorským výborom podľa článku 75 ods. 4 rokovacieho poriadku, a na záväzok zástupcu Rady, vyjadrený v liste z 10. decembra 2025, schváliť pozíciu Európskeho parlamentu v súlade s článkom 294 ods. 4 Zmluvy o fungovaní Európskej únie,
–	so zreteľom na článok 60 rokovacieho poriadku,
–	so zreteľom na stanovisko Výboru pre vnútorný trh a ochranu spotrebiteľa,
–	so zreteľom na spoločné rokovania Výboru pre medzinárodný obchod a Výboru pre priemysel, výskum a energetiku podľa článku 59 rokovacieho poriadku,
–	so zreteľom na správu Výboru pre medzinárodný obchod a Výboru pre priemysel, výskum a energetiku (A10-0195/2025),
1.	prijíma nasledujúcu pozíciu v prvom čítaní;
2.	berie na vedomie vyhlásenie Komisie, ktoré je uvedené v prílohe k tomuto uzneseniu a ktoré bude uverejnené v sérii L Úradného vestníka Európskej únie s konečným legislatívnym aktom;
3.	žiada Komisiu, aby mu vec znovu predložila, ak nahrádza, podstatne mení alebo má v úmysle podstatne zmeniť svoj návrh;
4.	poveruje svoju predsedníčku, aby postúpila túto pozíciu Rade, Komisii a národným parlamentom.







P10_TC1-COD(2025)0180
Pozícia Európskeho parlamentu prijatá v prvom čítaní 17. decembra 2025 na účely prijatia nariadenia Európskeho parlamentu a Rady (EÚ) 2026/... o postupnom ukončení dovozu ruského zemného plynu a príprave ukončenia dovozu ruskej ropy, o zlepšení monitorovania možných energetických závislostí a o zmene nariadenia (EÚ) 2017/1938

(Keďže bola dosiahnutá dohoda medzi Európskym parlamentom a Radou, pozícia Európskeho parlamentu zodpovedá záverečnému legislatívnemu aktu, nariadeniu (EÚ) 2026/261.)



PRÍLOHA K LEGISLATÍVNEMU UZNESENIU

Vyhlásenie Európskej komisie o budúcich opatreniach týkajúcich sa ruskej ropy
S cieľom zabrániť závažným bezpečnostným rizikám a energetickej závislosti vyplývajúcim z pokračujúceho obchodu s energiou s Ruskou federáciou je Európska komisia naďalej odhodlaná zaistiť postupné ukončenie všetkého zostávajúceho dovozu ropy z Ruskej federácie do konca roka 2027, v súlade s vyhlásením z Versailles.
Komisia má v úmysle predložiť začiatkom roka 2026 legislatívny návrh na zákaz dovozu ropy z Ruskej federácie čo najskôr, najneskôr však do konca roka 2027. 
Komisia dôkladne posúdi možný vplyv urýchleného ukončenia dovozu ropy na bezpečnosť dodávok, hospodárstvo a konkurencieschopnosť najviac postihnutých členských štátov.
Komisia bude v duchu solidarity aktívne spolupracovať s priamo zasiahnutými, ako aj ďalšími príslušnými členskými štátmi a bude sa snažiť vypracovať vhodné opatrenia na minimalizáciu možných rizík, ktoré budú identifikované v posúdení, aby sa uľahčil prístup k alternatívnym dodávkam.

